
A boldogságról kialakult meggyőződéseink mindennapi életünkben jórészt észrevétlenek, reflektálatlanok maradnak. A szeminárium rövid áttekintést kínál arról, hogy a boldogság miként vált témává az irodalomban és a pszichológiában, s hogy a filozófia milyen kritériumait dolgozta ki az emberi boldogság fogalmának. A szemináriumi olvasmányokon keresztül a kurzus közös beszélgetésekre bátorítja a résztvevőket, hogy azok megvizsgálják és szembesítsék életüket a filozófiai tradíció idevonatkozó eredményeivel.

Munkamódszer
A szeminárium a hallgatók otthoni és órai aktivitására épülő oktatási forma. Az órák a résztvevők tanári irányítással folyó szövegértelmező beszélgetéseiként valósulnak meg.

Követelmények
A szemináriumi alkalmak rendszeres látogatása, az órai eszmecserékben való aktív részvétel, egy 15 perces kiselőadás megtartása a félév során, valamint egy min. 4 oldalas tudományos esszé elkészítése és leadása december 13. vasárnapig.

Hiányzás: A félév során lehetséges hiányzások száma: 3.

Értékelés: A hallgatók az órai teljesítményük, a kiselőadásuk és a szemináriumi dolgozatuk minősége alapján kapnak jegyet. Ennek megfelelően a szemináriumi alkalmak rendszeres látogatása, a kiadott olvasmányok értő feldolgozása és az aktív órai munka egyformán kötelező.

Kiselőadás: A 15 perces kiselőadások során a hallgatók a kurzusleírásban szereplő kötelező olvasmányokhoz kapcsolódó rövid tanulmányokat dolgoznak fel prezentáció formájában.

Szemináriumi dolgozat: A min. 4 oldal terjedelmű esszé a szeminárium során érintett bármely szabadon választott témát feldolgozhatja. A dolgozatban legalább egy idegennyelvű szakirodalmat kell idézni. A dolgozat leadásának határideje: december 13. vasárnap.

Mesterséges intelligencia: A hallgatóktól elvárt tudományos munka során az MI-eszközök kiegészítő, támogató szerepben (pl. kutatási asszisztensként, tanulótársként), az egyetem MI-ajánlásának 1. és 2. kategóriája szerint alkalmazhatók, vagyis nem helyettesíthetik az egyéni kreativitást, döntéshozatalt, elemzőképességet és nem léphetnek a hallgatói munka helyébe. A hallgatóknak minden esetben őszintén kell kommunikálniuk az MI-használatról: a TVSZ 33. § (18)-as bekezdése szerint „A mesterséges intelligencia vagy automatizált fordító, illetve szöveggeneráló algoritmus igénybevétele esetén az adott műben – az adott Kar jelen szabályzathoz fűzött kiegészítő rendelkezéseiben meghatározottak szerint – megfelelően jelezni kell annak használatát az érintett szövegrészek vagy tartalmi egységek pontos megjelölése mellett.” Az MI által generált tartalom közvetlen átvétele és annak saját munkaként való feltüntetése, a támogatott használattal kapcsolatos dokumentációs kötelezettség elmulasztása, valamint a valótlan tartalmú nyilatkozattétel a plágiummal azonos megítélés alá esik.

